b'\n_START_ARTICLE_\nLaura Abram\n_START_SECTION_\n\xc5\xbdivljenje in delo\n_START_PARAGRAPH_\nRodila se je v dru\xc5\xbeini odvetnika Josipa Abrama. Srednjo \xc5\xa1olo je obiskovala v rojstnem mestu. Iz klasi\xc4\x8dne filologije pa je leta 1941 diplomirala na Universit\xc3\xa0 Cattolica del Sacro Cuore v Milanu. Profesorski izpit iz literarnih ved je opravila leta 1949, ravnateljski izpit za srednje \xc5\xa1ole 1963, za slovenske liceje in u\xc4\x8ditelji\xc5\xa1\xc4\x8da pa 1973. Pou\xc4\x8devala je na raznih slovenskih in italijanskih srednjih \xc5\xa1olah. Leta 1973 je postala ravnatelj liceja dr. France Pre\xc5\xa1eren v Trstu. Bila je med ustanovitelji Dru\xc5\xa1tva slovenskih izobra\xc5\xbeencev v Trstu in ve\xc4\x8d let njegova predsednica. Leta 1946 je v Trstu ustanovila kro\xc5\xbeek Slovenskih katoli\xc5\xa1kih akademi\xc4\x8dark iz katerega se je razvila Slovenska Vincencijeva konferenca, ki je dobila 1951 \xc5\xa1kofijsko priznanje kot osrednja \xc5\xa1kofijska organizacija. Za svoje delo je prejela pape\xc5\xa1ko odlikovanje Pro Ecclesia et Pontifice. Napisala je tudi dva u\xc4\x8dbenika: Latinska vadnica za srednje \xc5\xa1ole I. del (Trst, 1949) in Latinsko vadnico in slovnico za II. razred ni\xc5\xbejih srednjih \xc5\xa1ol (Trst, 1951).'